Direktiva Sveta

z dne 20. julija 1970

o uvedbi metod vzorčenja in analiz Skupnosti za uradni nadzor krme

(70/373/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti ter zlasti členov 43 in 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju mnenja Ekonomsko-socialnega odbora,

ker imajo proizvodnja, trženje in uporaba krme v Evropski gospodarski skupnosti izredno pomembno mesto;

ker je živalska proizvodnja v kmetijstvu v veliki meri odvisna od uporabe kakovostne krme;

ker je obstoj pravil, ki se nanašajo na krmo, bistven za povečanje kmetijske produktivnosti;

ker je uvedba ukrepov Skupnosti, ki se nanašajo na kakovost in sestavo krme in se uporabljajo v Evropski gospodarski skupnosti, nujna za vzpostavitev enotnih metod vzorčenja in analiz, ki naj jih uporabljajo organi držav članic za izvajanje uradnega nadzora;

ker morajo biti poleg tega metode vzorčenja in analiz, uporabljene za preverjanje skladnosti s tistimi nacionalnimi standardi, ki ostanejo v veljavi, enake v vsej Skupnosti;

ker nekatere države članice že uporabljajo uradne metode vzorčenja in analiz ter se te do neke mere razlikujejo, kar zadeva njihova osnovna načela; ker te metode neposredno vplivajo na vzpostavitev in delovanje skupnega trga ter bi jih bilo zato treba uskladiti;

ker je vzpostavitev enotnih metod izvedbeni ukrep povsem tehnične in znanstvene narave; ker je potreben hiter postopek za razvoj, izboljšanje in utrditev teh metod; ker bi bilo treba v okviru Stalnega odbora za krmo predvideti postopek za vzpostavitev tesnega sodelovanja med državami članicami in Komisijo, da bi omogočili sprejetje teh ukrepov,

SPREJEL NASLEDNJO DIREKTIVO:

Člen 1

Države članice sprejmejo vse ukrepe, ki so potrebni za zagotovitev, da se uradni nadzor krme za preverjanje skladnosti z zahtevami, ki izhajajo iz določb, predpisanih z zakonom ali drugim predpisom, glede kakovosti in sestave krme, izvaja po metodah vzorčenja in analitskih metodah Skupnosti, ki bodo določene v direktivah, navedenih v členu 2.

Člen 2

Metode iz člena 1 se uvedejo z direktivo in v skladu z postopkom iz člena 3 ob upoštevanju sodobne znanosti in tehnike ter preverjenih metod.

V teh direktivah se določijo primerni roki za vključitev teh metod v nacionalne predpise.

Člen 3

1. Če je treba ravnati po postopku iz tega člena, predsednik na lastno pobudo ali na zahtevo predstavnika države članice preda zadevo Stalnemu odboru za krmo (v nadaljevanju "odbor"), ustanovljenim s sklepom Sveta z dne 20. julija 1970 [1].

2. Predstavnik Komisije predloži odboru osnutek potrebnih ukrepov. Odbor poda svoje mnenje o osnutku v roku, ki ga glede na nujnost zadeve lahko določi predsednik. Mnenja se sprejmejo z večino dvanajstih glasov, pri čemer se glasovi držav članic ponderirajo na način, ki je določen v členu 148(2) Pogodbe. Predsednik ne glasuje.

3. (a) Komisija sprejme predlagane ukrepe, če so v skladu z mnenjem odbora.

(b) Če predlagani ukrepi niso v skladu z mnenjem odbora ali če mnenje ni bilo podano, Komisija brez odlašanja predloži Svetu predlog ukrepov, ki naj se sprejmejo. Svet odloča s kvalificirano večino.

(c) Če se Svet ne odloči v treh mesecih po prejemu predloga, predlagane ukrepe sprejme Komisija.

Člen 4

Določbe člena 3 se uporabljajo osemnajst mesecev od dneva, ko je zadeva prvič predložena odboru bodisi po členu 3(1) bodisi po katerikoli drugi ustrezni določbi.

Člen 5

Države članice sprejmejo zakone in druge predpise, potrebne za uskladitev s to direktivo, v enem letu od njene notifikacije. O tem takoj obvestijo Komisijo.

Člen 6

Ta direktiva je naslovljena na države članice.

V Bruslju, 20. julija 1970

Za Svet

Predsednik

W. Scheel

[1] UL L 170, 3.8.1970, str. 1.

--------------------------------------------------